Document ID: 32009R0585

ΚΑΝΟΝΙΣΜΌΣ (ΕΚ) αριθ. 585/2009 ΤΗΣ ΕΠΙΤΡΟΠΉΣ
της 6ης Ιουλίου 2009
για την πρόβλεψη εκτάκτων μέτρων σχετικά με τα πιστοποιητικά επιστροφής για τη χορήγηση των κατά την εξαγωγή επιστροφών σε ορισμένα γεωργικά προϊόντα που εξάγονται με την μορφή αγαθών που δεν καλύπτονται από το παράρτημα Ι της συνθήκης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1043/2005 της Επιτροπής, της 30ής Ιουνίου 2005, για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης (2) ορίζει ότι τα πιστοποιητικά επιστροφής που ζητούνται σύμφωνα με το στοιχείο α) του άρθρου 33 ή του άρθρου 38α, το αργότερο στις 7 Νοεμβρίου, είναι έγκυρα έως την τελευταία ημέρα του δέκατου μήνα που έπεται του μήνα κατά τον οποίο υπεβλήθη η αίτηση για το πιστοποιητικό.
(2)
Ο κανονισμός (ΕΚ) αριθ. 1043/2005 προβλέπει επίσης ότι η έκδοση πιστοποιητικού επιστροφής υποχρεώνει τον κάτοχό του να ζητήσει επιστροφές για εξαγωγές που πραγματοποίησε κατά τη διάρκεια της περιόδου ισχύος του πιστοποιητικού επιστροφής και για το ποσό για το οποίο αυτό εκδόθηκε.
(3)
Όπου η υποχρέωση υποβολής αίτησης για επιστροφές ποσού δεν έχει εκπληρωθεί, η εγγύηση καταπίπτει για ποσό ίσο με τη διαφορά μεταξύ του 95 % του ποσού που αναφέρεται στο πιστοποιητικό επιστροφής και του ποσού για το οποίο υποβλήθηκε η αίτηση. Λόγω του αντίκτυπου της οικονομικής και χρηματοπιστωτικής κρίσης στις αγορές τρίτων χωρών κατά τη διάρκεια της δημοσιονομικής περιόδου 2009, η δεκάμηνη περίοδος ισχύος ορισμένων πιστοποιητικών επιστροφής που εκδίδονται για αγαθά που δεν καλύπτονται από το παράρτημα Ι της συνθήκης τα οποία εκδόθηκαν για χρήση από την 1η Οκτωβρίου 2008 υπόκειται σε υψηλό βαθμό κινδύνου και αβεβαιότητας για τους επιχειρηματίες. Αυτή η αυξημένη αβεβαιότητα έχει επιπτώσεις σχεδόν σε όλες τις εξαγωγές που καλύπτονται από πιστοποιητικά επιστροφής εκδοθέντα για χρήση από την 1η Οκτωβρίου 2008. Συγκρινόμενα με τα βασικά προϊόντα διατροφής, τα περισσότερα αγαθά που δεν καλύπτονται από το παράρτημα Ι της συνθήκης που επωφελούνται από τις κατά την εξαγωγή επιστροφές δεν είναι βασικά προϊόντα και είναι ιδιαίτερα ευαίσθητα σε μειώσεις της κατανάλωσης στις χώρες εισαγωγής.
(4)
Ο αντίκτυπος της χρηματοπιστωτικής και οικονομικής κρίσης έγινε αισθητός από το τέλος τον Σεπτεμβρίου του 2008. Ως αποτέλεσμα της κρίσης, οι εξαγωγείς των αγαθών που καλύπτονται από τα πιστοποιητικά επιστροφής, που εκδόθηκαν για χρήση από την 1η Οκτωβρίου 2008 με δεκάμηνη περίοδο ισχύος, και που προορίζονται για να καλύψουν τις εξαγωγές μέχρι τα τέλη του Ιουλίου 2009, βρίσκονται αντιμέτωποι τώρα με μια κατάσταση όπου δεν μπορούν να χρησιμοποιηθούν πλήρως όλα τα πιστοποιητικά επιστροφής που εκδόθηκαν για χρήση από την 1η Οκτωβρίου 2008.
(5)
Συνεπώς, προκειμένου να περιοριστούν οι συνέπειες του δυσμενούς αντίκτυπου στους εξαγωγείς, είναι απαραίτητο να προβλεφθεί ότι, κατά παρέκκλιση του άρθρου 39 παράγραφος 2 του κανονισμού (ΕΚ) αριθ. 1043/2005 και του άρθρου 40 παράγραφος 3 του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), η ισχύς των πιστοποιητικών επιστροφής που ζητήθηκαν σύμφωνα με το στοιχείο α) του άρθρου 33 ή του άρθρου 38α του κανονισμού (ΕΚ) αριθ. 1043/2005, μεταξύ 8 Ιουλίου και 26 Σεπτεμβρίου το 2008, για χρήση από την 1η Οκτωβρίου 2008, πρέπει να παραταθεί μέχρι τις 30 Σεπτεμβρίου 2009.
(6)
Οι διατάξεις του άρθρου 40 παράγραφος 3 του κανονισμού (ΕΚ) αριθ. 376/2008, δεν πρέπει να ισχύουν στην παρούσα περίπτωση δεδομένου ότι η επέκταση του χρόνου ισχύος των σχετικών πιστοποιητικών επιστροφής δεν οφείλεται σε λόγους ανωτέρας βίας. Επομένως, απαιτείται ρητή παρέκκλιση από το άρθρο 23 παράγραφος 3 του κανονισμού (ΕΚ) αριθ. 1043/2005 ώστε να μη εφαρμοστεί στην παρούσα περίπτωση το άρθρο 40 παράγραφος 3 του κανονισμού (ΕΚ) αριθ. 376/2008.
(7)
Ορισμένα πιστοποιητικά επιστροφής με δεκάμηνη περίοδο ισχύος που ζητήθηκαν μεταξύ 8 Ιουλίου και 7 Νοεμβρίου 2008, σύμφωνα με το άρθρο 33 στοιχείο α) ή το άρθρο 38α του κανονισμού (ΕΚ) αριθ. 1043/2005, μπορεί ήδη να είχαν επιστραφεί στην εκδίδουσα αρχή σύμφωνα με την πρώτη παράγραφο του άρθρου 45 του κανονισμού (ΕΚ) αριθ. 1043/2005 κατά την ημερομηνία της έναρξης ισχύος του παρόντος κανονισμού. Προκειμένου να εξασφαλιστεί ισότιμη μεταχείριση όλων των δικαιούχων των πιστοποιητικών επιστροφής, ενδείκνυται να παρασχεθεί η δυνατότητα στην εκδίδουσα αρχή να επανεκδώσει τα επιστρεφόμενα πιστοποιητικά ή αποσπάσματα αυτών και να ανασυσταθούν οι σχετικές εγγυήσεις.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το δεύτερο εδάφιο του άρθρου 39 παράγραφος 2 και 23 παράγραφος 3 του κανονισμού (ΕΚ) αριθ. 1043/2005, για εκείνα τα πιστοποιητικά με δεκάμηνη προθεσμία ισχύος, η προθεσμία ισχύος των πιστοποιητικών επιστροφής που ζητήθηκε μεταξύ 8 Ιουλίου και 7 Νοεμβρίου 2008, σύμφωνα με το στοιχείο α) του άρθρου 33 ή του άρθρου 38α του κανονισμού (ΕΚ) αριθ. 1043/2005, θα παραταθεί μέχρι τις 30 Σεπτεμβρίου 2009.
Άρθρο 2
Κατόπιν γραπτού αιτήματος του ονομαστικού κατόχου, τα πιστοποιητικά ή τα αποσπάσματα αυτών με δεκάμηνη περίοδο ισχύος, που ζητήθηκαν μεταξύ 8 Ιουλίου και 7 Νοεμβρίου 2008, σύμφωνα με το στοιχείο α) του άρθρου 33 ή του άρθρου 38α του κανονισμού (ΕΚ) αριθ. 1043/2005, που έχουν επιστραφεί στην εκδίδουσα αρχή πριν από την ημέρα της έναρξης ισχύος του παρόντος κανονισμού σύμφωνα με την πρώτη παράγραφο του άρθρου 45 του κανονισμού (ΕΚ) αριθ. 1043/2005, θα επανεκδοθούν για τα αχρησιμοποίητα ποσά που παραμένουν στα πιστοποιητικά επιστροφής κατόπιν κατάθεσης της σχετικής εγγύησης στην εκδίδουσα αρχή.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουλίου 2009.

Labels: 2
17
19
3
6